《荆门雨后谒陆子静祠观蒙泉》
清代·莫友芝

剧暑暂以收，晴鸠唤犹涩。人侵野潦去，树抱残云湿。

幽幽叩藤萝，踽踽惬间寂。山光落户牖，空翠若可摘。

我行发隆冬，徂夏不遑息。宁知静翁静，适与劳者适。

溪流何浑浑，山泉自清激。遥遥宇宙内，心理俨可识。

当时牛刀手，游仞乃余力。物情各怀新，犹疑奉颜色。

作者简介：（1811—1871）贵州独山人，字子偲，号郘亭，晚号眲叟。莫与俦子。道光十一年举人。家世传业，通文字训诂之学，与郑珍俱为西南大师。工诗。尤工真行篆隶书。咸丰间以知县用，弃去，游江南，客曾国藩幕，与学者张文虎、张裕钊等校雠经史。有《郘亭知见传本书目》、《郘亭诗钞》、《遵义府志》、《声韵考略》等。